Baszkan (gag. "Başkan", dosł. "gowa", rōm. "Guvernator") – miano nojwyższego stanowiska we gagauskij autōnōmiji, zatwiyrdzōne we Zakōnie ô Eksztra Statusie Gagauzyje ze 1994. roku. Baszkan je ze autōmatu człōnkym reskyrōnku Moldowy. Do lipnia 2023. baszkankōm je İrina Vlah, baszkankōm-elektkōm je Evghenia Guțul. Historyjo. Stanowisko baszkana bōło utworzōno 14. artiklym zakōnu ô eksztra sztatusie Gagauzyje nr 344-XIII ze 23. grudnia 1994. Podug tych zopisōw baszkanowi sōm podporzōndkowane wszyjske ôrgana państwowyj władze we Gagauzyji. Baszkana ôbiyro sie na powszechnym, rōwnym, direktnym, tajnym a swobodnym welōnku na sztyroletnio kadyncyjo. Tyn sōm czowiek niy może być baszkanym wiyncyj jak dwa razy za rajōm. Musi być ôbywatelym Moldowy, być wiyncyj jak 35 lot starym a znać gagausko godka. Baszkan Gagauzyje je zatwiyrdzany na stanowisku człōnka reskyrōnku Moldowy dekretym prezydynta państwa. Baszkan może wydować rosporzōndzynia, co sōm płatne na cołkim terynie Gagauzyje. Baszkan mo tyż prawo podpisować abo wetować zakōny, co jich przijmuje Norodowe Sebraniy Gagauzyje ("Halk Topluşu"), formować reskyrōnek, prziznować ustanowiōne we autōnōmiji nadrody.